3
Sinokitse añ’Arofo ao
1 Mamototse maniom-batañe indraike hao zahay? ke t’ie, manahake o ila’eo, mipay taratas-pañiniañe ho ama’areo, he taratas-pañiniañe boak’ ama’areo? 2 Inahareo ro taratasi’ay pinatetse añ’ arofo’ay atoañe, fohiñe naho vakie’ ze kila ondaty, 3 ie malange te taratasi’ i Norizañe toroñe’aiy, tsy sinokitse an-dranomainte fa amy Arofon’ Añahare veloñey, tsy an-takelam-bato fa an-takelan-tro’ ondaty.
4 Izay ty fatokisa’ay aman’ Añahare añamy Norizañey. 5 Tsy te zahay ro mañeva hivolañe t’ie maha-pi-draha, fa boak’ aman’ Añahare ty fahalefea’ay, 6 Ie ka ty nampahafaritse anay ho mpitoro’ i fañina vaoy; ie tsy an-tsokitse, fa amy Arofoy; mahafate i sokitsey, fe mahaveloñe i Arofoy.
7 Aa naho an’ engeñe ty nitotsaha’ i fitoroñam-pihomahañe an-tsokitse pinatetse am-batoy, ie tsy nahafitalatse ty lahara’ i Mosè o ana’ Israeleo ty amy engen-dahara’ey—ie nipoa-mavo, 8 aa tsy handikoatse izay ty enge’ o fitoroñan’ arofoo? 9 Ie nanañ’ engeñe ty fitoroñam-pañozoñañe, sandrake te itoboaran’ engeñe ty fitoroñan-kavañonañe. 10 Aa naho oharañe ami’ty engeñe mitoabotse toy, le tsy aman’ engeñe henaneo i nirengèñe taoloy. 11 Fa naho nanañ’ engeñe i mipoa-mavoy, antsake te hanam-bolonahetse i tsy mete modoy.
12 Aa kanao izay o fitamà’aio, le ra’elahy ty fahavania’ay, 13 f’ie tsy manahake i Mosè nikolopofa’ ty lamba marerarera an-dahara’e* tsy mone hitolom-pangareke aze o ana’ Israeleo ampara’ t’ie nimavo, 14 fe nihagàñe ty fivetsevetse’ iareo, naho mbe tsy miafake henanekeo amy famakiañe i fañina taoloy i marerareray, fa amy Norizañey ty fañahañe aze. 15 Aa ndra henaneo, ndra mb’ia mb’ia vakieñe t’i Mosè le kolopofa’ i marerareray ty arofo’ iareo. 16 Fe naho mitolike amy Talè t’indaty, le miafake i marerareray†. 17 I Talè ‘nio i Arofoy, le añ’Arofo’ i Talè ao ty fidadàñe. 18 Fe itikañe iaby, an-daharañe tsy mikolopoke, mañisake hoe an-ketsoro ty enge’ i Talè, ro hovaeñe ho hambam-bintañe ama’e aman’ engeñe itoaboran’ engeñe añamy Talè, i Arofoy.
* 3:13 Avo 34:33-35 † 3:16 Avo 34:34