38
Sabo’ i Davide, Tiahy
1 Ry Iehovà, ko mitrevok’ahy
ami’ty fifombo’o;
naho ko andilova’o
ami’ty fiforoforoa’o.
2 Fa mitsamantake amako
o ana-pale’oo,
vaho manindry ahy ty fità’o.
3 Tararèñe ty fiaiko te hatorifiha’o, naho po-pijanganañe o taolakoo,
ty amy tahikoy.
4 Fa nalipo’ o hakeokoo ty lohako,
hoe kilankañe mavesatse tsy leoko.
5 Mantiñe naho miborake o ferekoo
ty amy hadagolako.
6 Mihohokohoke iraho naho mibokoke,
toe mandala lomoñandro.
7 Lifo-pihobobohañe ty vaniako,
tsy aman-kajangañe ty sandriko.
8 Volevole iraho, loho demoke,
miñeoñeoñe ty fioremeñan-troko.
9 O Talè, fonga añatrefa’o eo ty fisalalàko, naho tsy mietak’ ama’o ty fiselekaiñako.
10 Midebodebo ty troko,
milesa ty haozarako;
naho nieng’ahiko ty hazavà’ o masokoo.
11 Ampiesoñe’ i angorosiko
o mpiamakoo naho o rañekoo;
naho mitrobàke ey o longokoo.
12 Nampidreñafe’ o mipay ty fiaikoo fandrike iraho,
ikililia’ o mipay hijoy ahikoo,
toe ikinia’e hakalitahañe
lomoñandro.
13 F’ie manahake te giñe,
tsy mahatsanoñe iraho,
hoe bobo kanao tsy mahasoka-bava.
14 Eka, manahake ondaty valagìñe,
tsy aman-dietse am-palie.
15 Ihe ry Iehovà ro fisalalàko,
toe hanoiñe irehe ry Talè
Andrianañahareko.
16 Fa inao ty ahy :
Tsy mone hirebeke iareo,
ke hirengevoke te
midorasitse o tombokoo.
17 Toe veka’e hikorovoke iraho,
amako lomoñandro ty fanaintaiñako.
18 Toe iantofako o hakeokoo;
naho lifo-kasosorañe ty amo tahikoo.
19 Fe maozatse naho mahasibeke
o rafelahikoo,
maro ty malaiñe ahy tsy vente’e,
20 aa kanao valea’iareo raty ty soa,
heje’ iareo ty fañorihako ty hasoa.
21 Ko mamorintseñ’ ahy ry Iehovà,
ko mitotse amako
ry Andrianañahareko,
22 Malisà hañimb’ ahy ry Talè,
Fandrombahañ’ ahy.