26
Sabo’ i Davide
1 Meo to iraho, ry Iehovà,
fa mitrantràñe ami’ty havañonako;
tsy nifejofejo ty fiatoako am’ Iehovà,
vaho tsy hasiotse iraho.
2 Biribirio iraho ry Iehovà vaho tsoho;
hotsohotsò ty añ’ovako naho an-troko.
3 Aolo’ o masokoo ty fiferenaiña’o,
vaho manjotik’ amo figahiña’oo iraho.
4 Tsy fitraofako toboke o mpamañahio, naho tsy fiharoako fijelanjelañe
o soamiatrekeo.
5 Hejeko ty fifañosoña’ o tsivokatseo,
vaho tsy fitraofako toboke
o lo-tserekeo.
6 Hanasa tañañ’ an-kalio tahin-draho,
vaho harikohoeko ty kitreli’o ry Iehovà,
7 Ho poñafeko ty feom-pañandriañañe,
ho talilieko iaby o fitoloña’o fanjakao.
8 Ry Iehovà, teako ty fimoneñañe
añ’anjomba’o ao,
naho i kivoho fañialoañ’ enge’oy.
9 Ko aharo’o fitontoñe amo
mpanan-kakeoo ty troko,
ndra ty fiaiko am’ondaty mampiori-dioo;
10 o mitan-kilily an-taña’eo,
ie pea vokàñe ty an-taña’e havana ao;
11 Aa naho izaho, hitsontik’ an-kalio-tahiko; jebaño,
vaho matariha amako.
12 Mijohañe an-tane mira ty tomboko;
andriañeko am-pivory ao t’Iehovà.