7
1 Tsy lily hao ty fitromaha’ ondaty
an-tane atoy?
Tsy mira ami’ty androm-pièke hao
o andro’eo?
2 Manahake ty filelalela’ ondevo ty aloke naho ty fitamam-pièke ty rima’e,
3 ty anolorañ’ ahy volan-kafoake,
ie nitendreñe halen-kaemberañe.
4 Izaho mandre, manao ty hoe:
Ombia ty hitroarako, fa lava i haleñey,
le mivoamboañe avao
ampara’ te manjirike.
5 Misikiñ’oletse naho pakoram-potake
ty sandriko,
mijiri-gañe ty holiko vaho mandrano.
6 Masika te amy sozom-panenoñey
o androkoo,
ie mihelañe añe po-pitamàñe.
7 Ehe tiahio te kofòke avao ty haveloko:
toe tsy hahatrea hasoa ka o masokoo.
8 Tsy ho onim-pihaino’ i mahaisak’ ahikoy: amako o fihaino’oo fe tsy eo iraho.
9 Ie misaoke ty rahoñe, le añe:
Izay ty igodaña’ ty an-kibory ao,
tsy hiboaha’e ka.
10 Tsy himpolia’e i anjomba’ey,
ie tsy hapota’ i akiba’ey.
11 Aa le tsy hijomohòn-draho;
hivolañe ami’ty falorean-troko,
hitoreo ami’ty hafairañe añ’ovako ao.
12 I riakey hao iraho, ke i fañaneñey
kanao nampijilovañe?
13 Ie anoeko ty hoe
te ho hohòe’ i tihikoy,
te hampanintsiñe ty toreoko
i fandreakoy,
14 le ampihembaña’o ami’ty nofy naho ampirevendreveña’o añ’aroñaroñe,
15 le joboñe’ ty fiaiko t’ie dageañeñe,
hamake hikenkañe ty amo taolakoo,
16 f’ie minike, tsy ho veloñe nainai’e:
apoho, fa kafoak’ avao o androkoo.
17 Inoñ’ ondatio te honjone’o?
te hapite’o ama’e ty arofo’o?
18 T’ie tilihe’o boak’andro,
vaho tsohe’o lomoñandro?
19 Ombia t’ie hitolike tsy hisamb’ahy,
apoho ho bangìñe hey raho
hahateleñako ty iveko?
20 Nanao hakeo hao iraho,
ino o nanoekoo, ry Mpijilo ondatio?
ino ty nanoe’o ahy fanolarañe,
hañavesatse ty sandriko?
21 Akore te tsy apo’o o tahikoo,
te tsy haha’o o hakeokoo?
f’ie hiroro an-debok’ ao te aniany;
ho paia’o, fa tsy ho eo.