51
1 Hoe t’Iehovà: Inao!
hetsefeko amy Bavele naho amo mpimone’ i Leb-Kanaio ty kofom-pijoy.
2 Le hañitrifako ty ambahiny hanongañe aze, naho hampikapaike i tane’ey;
fa hiarikoboñe hiatreatre aze iereo
amy andron-kankà’ey.
3 Ko mei’o t’ie hampibitso-pale,
naho ty hiongaha’ ty aman-tsarom-by;
tsy sisañe o ajalahi’eo,
fonga rotsaho o valobohò’eo,
4 hitsingoro an-tane’ o nte Kasdio,
ie tinombok’ an-dala’iareo eo.
5 Fe tsy niramavoin’ Añahare’e,
Iehovà’ i Màroy, t’Israele naho Iehodà;
ndra te lifo-kakeo aolo’ i Masi’ Israeley
i tane’ iareoy.
6 Itribaho ty lay i Bavele ao*,
songa mandrombaha aiñe,
ko mirotsak’ amy fandilovañe azey;
fa tondroke ty andron-kaviñera’ Iehovà; hañondroha’e ho valen-kakeo’e.
7 Toe ni-fitovy volamena am-pità’ Iehovà t’i Bavele, hene nampimamoe’e ty tane toy†; ninome’ o kilakila’ ndatio ty divai’e,
izay ty maha-dereñe iareo.
8 Nideboñe ami’ty manao zao ty Bavele, rotsake ! angololoiho !
Añendeso aoly o fangirifiri’eo,
hera hahasarik’ aze.
9 Nañosora’ay famelañe t’i Bavele,
f’ie tsy nahajangañe aze, ifario,
antao songa himpoly mb’an-tane’e añe;
fa mitakatse i likerañey ty fizakañ’aze,
toe mionjomb’an-dindiñe añe.
10 Fa nihenefa’ Iehovà ty fañavantañañe anay; antao hitalily e Tsione ao
ty fitoloña’ Iehovà Andrianañaharentika.
11 Sioño o ana-paleo, atsafo o traño’eo,
fa nitroboe’ Iehovà ty tro’
o mpanjaka’ i Madaio;
fa safiri’e ty mandrotsake i Bavele;
ho famalea’ Iehovà,
ho fañodrohañe i anjomba’ey.
12 Aonjono viloñe amo kijoli’ i Baveleo, ampaozaro o mpijiloo,
atroaro o mpañambeñeo,
ampihentseño mpamandroñe;
fa naereñerè’ Iehovà naho nihenefa’e i nitsara’e amo mpimone’ i Baveleoy.
13 O mpiambesatse añ’ olon-drano maro,
am-bara tsifotofotoo,
fa tsatoke ty figadoña’o,
ty fizehem-pikatramoa’o.
14 Fa nifanta am-pañova’e t’Iehovà’ i Màroy: Toe ho tsitsifeko ondaty
mira amo kijejao irehe;
ie hipoña-tsabo ama’o.
15 I namboatse ty tane toy ami’ty haozara’ey, i nañoreñe ty voatse toy ami’ty hihi’ey,
naho nandafike o likerañeo
ami’ty hilala’e;
16 ie mañotroke i fiarañanaña’ey
le mitroñe o rano an-dikerañeo; ampionjone’e boak’añ’olon-tane añe
o evoñeo; anoe’e ampiñe i orañey,
vaho akare’e amo riha’eo i tiokey.
17 Zoeñe te biby t’indaty tsy aman-kilala; songa salatse ty mpanefe volamena
ty amo sare sokire’eo,
te vande avao i trinana’ey,
mbore tsy mahakofòke.
18 Hakoafañe iereo, satam-pamerevere;
ie ho mongotse ami’ty andro
fandilovañe iareo.
19 Tsy manahake izay ty Anjara’ Iakobe, amy te Ie ro Mpamboatse ze he’e,
naho ty kobain-dova’e,
Iehovà’ i Màroy ty tahina’e;
20 Ihe ro dodako naho fialiañ’ aliko,
ie rekets’Azo le hampagomokomoheko ty fifelehañe
naho hampikimokimoheko ty fifeheañe.
21 Ie ama’o iraho, le andemodemoheko soavala naho i mpiningi’ey,
naho ama’o le hampikimokimoheko
ty sarete rekets’ i mpijoñe ama’ey;
22 Ie ama’o le hampibaibaieko
t’indaty naho ty ampela,
naho ama’o le hañimokimoheko
ty androanavy naho ty tora’e;
vaho ie ama’o le handemoheko
ty ajalahy naho ty somondrara.
23 Ie ama’o le hampagomokomoheko ty mpiarake naho ty lia-rai’e,
ie ama’o le handemoheko
ty mpiroake naho o katraka’eo,
ie ama’o le hañimokimoheko
o mpifeheo rekets’ o sorota’eo.
24 Le hondrohako amy Bavele
naho amo hene mpimone’ i Kasdio,
ze fonga halò-tsereke nanoe’ iereo
e Tsione ao ampahaoniña’o eo,
hoe t’Iehovà.
25 Inao atreatreko irehe, ry vohitse mandrotsake, hoe t’Iehovà,
ty mampianto ty tane toy iaby;
le hatora-kitsiko ama’o ty sirako,
naho havarimbariko
hizotso o tsera-batoo irehe,
vaho hanoeko vohitse finorototo.
26 Le tsy hangala’ iareo ama’o
ty vato-kotsoke,
ndra ty vato hanoeñe manantañe;
fa hangoakoake kitro-katroke,
hoe t’Iehovà.
27 Añonjono viloñe i taney,
popoho añivo’ o fifeheañeo ty antsiva, añambaho fifeheañe hiatreatre aze,
koiho hifanontone ama’e
ty fifehea’ i Ararate‡, i Miny§,
naho i Askenaze*;
tendreo mpiaolo hiatrek’aze;
ampionjono mb’eo o soavalao
hoe kijeja mifamorohotse.
28 Ambaho ho ama’e o fifeheañeo,
o mpanjaka’ o nte-Madaio, o mpifele’eo,
o sorotà’eo, reketse ze hene tane fehe’e.
29 Aa le manginikinike vaho mañore i taney;
amy te mijadoñe o ereñereñ’ arofo’ Iehovà amy Baveleo,
te hampangoakoahe’e ty tane’ i Bavele,
tsy ho amam-pimoneñe.
30 Malain-kialy o fanalolahi’ i Baveleo; mikonenak’ am-pipalirañe ao;
fa milesa ty haozara’ iareo,
hoe t’ie rakemba;
nampiforeheteñe o akiba’eo,
pinozake o sikada’eo.
31 Milay hifanojo ami’ty mpijilo raike
ty raike,
naho hifanampe ami’ty ìrake raike
ty raike,
hitalily amy mpanjaka’ i Baveley
te fa tinavañe an-kotso’e valo i rovay;
32 fa tinambozòtse o fitsahañeo,
fa finorototo o vindao,
vaho vorombeloñe o lahin-defoñeo.
33 Hoe t’Iehovà’ i Màroy,
t’i Andrianañahare’ Israele:
Ho toem-pifofohañe t’i Bavele
amy androm-pamofohañey;
aniany te ho tendreke
ty sam-pitatahañe aze.
34 Fa nampigedrañ’ahy t’i Nebokadnetsare, mpanjaka’ i Bavele, dinemo’e iraho,
napo’e eo hoe korobo kapaike,
nagodra’e an-tsatan-drimo,
naatsa’e an-tro’e ao o mafirikoo,
vaho sinao’e iraho.
35 Ee te ho amy Bavele
ty hekoheko nanoañe ahy
naho amo nofokoo,
hoe ty asa’ o mpimone’ i Tsioneo;
naho ho amo nte-Kasdio ty lioko,
hoe t’Ierosalaime.
36 Aa le hoe t’Iehovà,
Inao! te hañalañalañe ho azo iraho,
naho hampañondrohako ty do’e
naho ho maiheko i oñe’ey
vaho ho riteko i rano’e migoangoañey.
37 Hanoeñe votre t’i Bavele,
lakatom-panaloke,
halatsañe naho fikosihañe,
tsy amam-pitoetse.
38 Hañaolo hoe liona tora’e iereo; hitromoroñe hoe ana-diona mena.
39 Ie misolebotse ty drao’iareo,
le hazotsoko am’iereo ty takataka; hampimamoeko iereo hitsipoñapoña,
naho hirota’e firotse kitro-katroke,
vaho tsy hivañoñe, hoe t’Iehovà.
40 Hampiambanèko hoe anak’ añondry ho lentañe,
hoe añondrilahy naho oselahy.
41 Hete! fa tinavañe ty Sesake,
fa nijihetse ty enge’ ty tane bey toy!
Akore te fa halatsañe amo fifeheañeo t’i Bavele.
42 Fa nitroare’ i riakey t’i Bavele,
nilipore’ ty fitroatroaha’ o onja’eo.
43 Fa mangoakoake o rova’eo,
kànkañe i taney naho liolio,
tane tsy imoneña’ ondaty,
tsy irangà’ ty ana’ ondaty.
44 Toe ho liloveko t’i Bel e Bavele ao,
naho hampiakareko am-bava’e ao
o nagedra’eo,
vaho tsy hikararake mb’ama’e mb’eo ka o fifeheañeo;
eka, fa nideboñe ty kijoli’ i Bavele.
45 O ry ondatikoo,
mandripaha boak’ama’e ao†,
mipolitira, songa ondaty mirombaha-piaiñe,
ami’ty haviñera’ Iehovà miforoforo.
46 Ko ado’o hifatsike o arofo’ areoo,
ko irevendreveñe ty amy tolom-bolañe
ho janjiñe amy taney;
fa ho pok’eo ty talily bokòke
ami’ty taoñe raike,
le ty tolom-boetse, an-taon-kafa
naho ty fandrakarakañe amy taney
ie hifandrapake ami’ty mpifeleke
ty mpifehe.
47 Aa le oniño, te ho tondroke ty andro hizakako o sare niatoa’ i Baveleo,
naho fonga ho salareñe i tane’ey;
vaho hifitafita ama’e ao o aze zinamañeo.
48 Le hisaboe’ i likerañey naho ty tane toy,
naho ze hene am’iereo ao, ty Bavele;
fa hiambotraha’ o mpamaoke
boak’ avaratseo, hoe t’Iehovà.
49 Eka, hikorovoke t’i Bavele
ty amo tinomboke e Israeleo,
toe nideboñe ty amy Bavele
o nihomak’ amy tane iabiio.
50 Ry nahafipoliotse amy fibaray, mandripaha, ko tambatse ao,
tiahio t’Iehovà boak’ an-tsietoitane añe,
vaho ampiziliho añ’arofo’ areo ao t’Ierosalaime.
51 Salatse zahay fa nahatsanoñ’ inje, manafotse ty tarehe’ay ty hameñarañe;
amy te nimoahan’ ambahiny
ty toe-masin’ anjomba’ Iehovà‡.
52 Aa le oniño te ho tondroke ty andro,
hoe t’Iehovà,
te ho liloveko o sare niatoa’eo;
vaho hanitsike i tane’ey
ty fitoreova’ o nifereo.
53 Ndra te hitoabotse mb’andikerañe ey
t’i Bavele,
naho hafatrare’e i tambohon-kaozara’ey,
mbe hiboak’ amako, hionjoñe mb’ama’e mb’eo o mpampiantoo, hoe t’Iehovà.
54 Inay ty koeake boak’e Bavele,
naho ty harotsahañe jabajaba
hirik’an-tane’ o nte-Kasdioo!
55 Fe hampiantoe’ Iehovà t’i Bavele,
naho hajihe’e i fikorahañe ama’ey,
ie mitroñe hoe rano mitabohazake
o onja’ iareoo,
i fipoñafa’ ty fivalitaboaham-peo’iareoy;
56 Ie mivotrak’ama’e i mpandrotsakey, amy Bavele,
naho ho tsepaheñe o fanalolahi’eo,
ho tseraheñe o fale’eo;
fa Andrianañahare mpamale fate t’Iehovà,
toe hene hondroha’e.
57 Hampimamoeko o roandria’eo
naho o mahihi’eo,
o mpifeheo naho o mpifelekeo,
vaho o fanalolahio;
le hirotse firoroan-kitro-katroke,
tsy hivañoñe ka, hoe t’i Mpanjaka,
Iehovà’ i Màroy ty tahina’e.
58 Hoe t’Iehovà’ i Màroy:
ho vata’e rotsaheñe o kijoly mateve’
i Baveleo; naho ho forototoe’ ty afo
o lalam-bei’e mitiotiotseo;
aa le tsi-vara ty fitoloña’ ondatio,
vaho afo ty himokora’ o fifeheañeo.
59 Ty saontsy nafanto’Iirmeà mpitoky amy Seraia§ ana’ i Nerià, ana’ i Maseia, ie nindre lia amy Tsidkia mpanjaka’ Iehodà mbe Bavele mb’eo amy taom-paha-efam-pifehea’ey. (Talèm-pañalankañ’ anjomba t’i Seraia.)
60 Fonga sinoki’ Iirmeà am-boke-pelek’ ao o hankàñe hifetsak’ amy Baveleo, o hene entañe sinokitse ty amy Bavele retoañe. 61 Hoe t’Iirmeà amy Seraia: Ie loake e Bavele añe irehe le mahaoniña te ho vakie’o am-peo abo o hene tsara zao, 62 le ano ty hoe, Ihe ry Iehovà, ro nitsara ty amy toetse toy, ty hañitoañe aze, tsy ho amam-pañialo, ndra ondaty ndra hare, f’ie hangoakoake nainai’e kitro-katroke. 63 Ie vaho migadoñe ty famakiañe ty boke toy, le handrohiza’o vato, vaho hahiriri’o añivo’ i Perate ao; 64 le ano ty hoe: Zao ty hilempora’ i Bavele, tsy hitroatse ka, ty amy hankàñe hafetsako ama’e; vaho hitoirañe iereo. Izay ty figadoña’ ty enta’ Iirmeà.
* 51:6 Oni: Iir 50:8 † 51:7 Ben 17:1-18 ‡ 51:27 Ararate: ty fatse mampihondrahondra § 51:27 Miny: vinolily; veka’e * 51:27 Askenaze: afo mandakake † 51:45 Oni: Iir 50:8, Ben 18:4 ‡ 51:51 Sab 79:1-7, Fir 1:10, Dan 8:13, 11:31 § 51:59 Seraia: ty roandria’ Iehovà