43
1 Aa le hoe t’Iehovà
namboatse azo, ry Iakobe,
i nitsene azoy, ry Israele;
ko hembañe fa nijebañe azo iraho,
fa nikoihako ami’ty tahina’o,
Ahiko irehe.
2 Ie mitsake o ranoo irehe,
hindrezako,
ie miranga saka,
tsy handipora’e;
ie misorok’ afo am-pandia
tsy ho mae,
le tsy hiviañe ama’o ty firebareba’e.
3 Izaho Iehovà Andrianañahare’o,
t’i Masi’ Israele, i Mpijebañe azoy;
natoloko ho vilin’ai’o ty Mitsraime,
i Kose naho i Sebà* ho azo.
4 Aa kanao sarotse am-pañenteako,
naho mañeva asiñe, vaho kokoako;
le lahilahy maro ty ho tolorako ho azo,
vaho rofoko ho solom-piai’o.
5 Ko hembañe, fa indrezako;
hendeseko boak’atiñanañe añe ty tiri’o,
vaho hatontoko boak’ ahandrefañe añe.
6 Hanao ty hoe iraho amy avaratsey:
Hahao, naho ami’ty atimo: Ko tana’o,
endeso boak’e tsietoitane añe
o ana-dahikoo,
naho boak’ añ’olo’ ty tane toy
o anak’ampelakoo—
7 ze hene kanjieñe ami’ty añarako,
o tsineneko ho ami’ty engekoo,
o naoreko vaho namboarekoo.
8 Akaro boak’ ao ondaty goa
am-pihainoo,
o giñe an-dravembiao.
9 Hene mifanontone o kilakila’ ndatio,
songa mivory ondatio;
ia am’ iereo ty mahafitsey izay,
hitaroñe aman-tika o raha haehaeo?
Ampiboaho o valolombelo’ iareoo
hahazoa’ iareo to; hijanjiñañe,
hanoañe ty hoe: To izay.
10 Inahareo ro valolombeloko,
hoe t’Iehovà,
naho ty mpitoroko jinoboko;
hahafohina’ areo naho hatokisa’ areo ahy,
haharendreke te Ie iraho;
tsy eo ty ‘ndrahare niforoñeñe taoloko,
vaho tsy eo ty hanonjohy ahy.
11 Izaho le Izaho avao t’Iehovà;
le naho tsy Izaho,
tsy eo ty mpandrombake.
12 Fa nitaroñe iraho, naho nandrombake,
naho nañoke, te tsy aman’ Andrianañahare ila’e nahareo;
aa le inahareo ro valolombeloko,
hoe t’Iehovà,
Izaho ro Andrianañahare.
13 Eka, boak’ amy àndro zay,
le fa ie iraho,
vaho tsy eo ty hahatavañe ty an-tañako;
hitoloñe iraho, le ia ty mahasebañe.
14 Hoe t’Iehovà mpijebañe anahareo,
ty Masi’ Israele:
inahareo ro nañitrifako e Bavele añe,
le fonga nafotsako ho gike iareo
naho o nte-Kasdy mitreñe o laka’eo.
15 Izaho Iehovà, Masi’ areo,
i mpamboats’ Israeley, ty Mpanjaka’ areo.
16 Aa hoe t’Iehovà
mpamboatse lalañe mitsake i riakey,
naho oloñoloñe mitoañe
o rano mitroñeo;
17 I mpañakatse i sarete reke-tsoavalaiy,
o lahindefoñe naho haozara’eo—
miharo fandreañe ao iereo,
tsy hitroatse ka,
fa mongotse, nakipeke hoe lamese.
18 Ko mitsakore o raha taoloo,
ko mañereñere o raha haehaeo.
19 Heheke te manao raha vao iraho,
hitiry ami’ty manao zao;
aa tsy ho rendre’ areo hao?
hanatahako lalañe ka
ty am-patrañe añe,
naho saka an-dratraratra ao.
20 Hiasy ahy o biby an-kivokeo,
o fanalokeo naho o voron-tsatrañeo,
ty amo rano nanoeko am-patrañeo,
naho o saka an-dratraratrao,
hanjotsoako rano ondaty jinobokoo;
21 Ho talilie’ ondaty namboareko ho ahikoo, ty engeko.
22 Fe tsy nikanjy ahy nahareo, ry Iakobe,
namokoreko nahareo ry Israele.
23 Tsy nisoroña’o ty añondri’o;
tsy niasia’o amo engaeñeo;
tsy nampijinieko engan-kaneñe,
tsy nivozaheko ami’ty tsotse.
24 Tsy nibanabana’o fare naho drala,
tsy nahaeneñ’ Ahy ty safom-pisoroña’o;
te mone nampavesare’o amako o tahi’oo,
vaho namokore’o amo hakeo’oo.
25 Izaho le Izaho avao ty namaoke
o fiolà’o amakoo.
vaho tsy ho tiahiko ka o hakeo’oo.
26 Ajoño am-pitiahia’o ao iraho,
antao hifaneseke; mitalilia hahazoa’o to.
27 Nandilatse i rae’o valoha’ey,
vaho manan-kakeo amako
ondati-aivo’oo;
28 Aa le vinetako o ana-dona’
i toetse miavakeio,
nengaeko am-patse t’Iakobe,
vaho an-teratera t’Israele.
* 43:3 Seba: mpijike; mpifotetse, fandrohizañe;