30
Sabo; Saboeñe ami’ty Fañorizañe i Anjombay; a i Davide
1 Honjoneko irehe ry Iehovà,
ami’ty nañongaha’o ahy, vaho
tsy napo’o hitohàke amako o rafelahikoo.
2 Ry Iehovà, Andrianañahareko, nitoreovako le jinanga’o;
3 Ry Iehovà, naonjo’o boak’
an-tsikeokeok’ ao ty fiaiko;
nahatam-beloñe ahy irehe tsy
hizotsoako mb’an-koboñe ao.
4 Sabò t’Iehovà, ry ondaty noro’eo,
andriaño i tahina’e masiñey.
5 Amy te aniany avao ty haviñera’e,
pak’an-kaveloñe heneke ty fañosiha’e;
mete mahaporea’ ty maraindray
ty firovetañe,
fe ho tendreke maraiñe ty firebehañe.
6 Le hoe iraho, te niraorao :
tsim-bia hasiotse.
7 Ry Iehovà, ty fañisoha’o
ro nampijadoña’o i vohikoy;
ie naeta’o ty lahara’o
le nimarimarike.
8 Ihe ry Iehovà ty nikoihako,
naho i Talè ty nihalaliako;
9 Ino ty tombo’e amo liokoo,
t’ie higodoñe mb’an-koboñe ao?
Hibango Azo hao o debokeo?
Ho talilie’e hao ty figahiña’o?
10 Janjiño ry Iehovà,
le tretrezo iraho, ry Iehovà, vaho imbao!
11 Nafote’o ho tsinjake o fandalakoo;
hinalo’o amako o gonikoo, vaho sinaro’o hafaleañe,
12 Soa te hisabo Azo ty engeko
le tsy hitsiñe;
Ry Iehovà, Andrianañahareko,
handriañeko nainai’e.