25
Sabo’ i Davide
1 א Ihe, ry Iehovà !
ro añonjonako fiaiñe.
2 ב O ry Andrianañahareko,
ihe ro fiatoako,
ko anga’o ho salaren-draho; ko apo’o ho giohe’ o rafelahikoo.
3 ג Eka ndra ia ia mitamà azo
tsy hiolitsolitse; fe hilolidolitse
o mamañahy tsy aman-dengo’eo.
4 ד Ampahafohino ahy o lala’oo,
ry Iehovà,
anaro ahy o oloñolo’oo.
5 ה Iaolò ami’ty hatò’o, le anaro;
Ihe Andrianañaharem-
Pandrombahañe ahy;
Ihe ro fitamàko lomoñandro.
6 ו Tiahio ry Iehovà ty fiferenaiña’o
naho ty hafatram-pikokokoa’o,
ie fa toe haehae.
7 ז Ko tiahie’o o hakeom-paha-torakoo
naho o fiolàkoo,
fe tiahio ankalèn’arofo’o,
ami’ty hatrentra’o, ry Iehovà,
8 ח Soa naho vantañ’arofo t’Iehovà,
izay ty anoroa’e o manan-tahiñeo
i lalañey.
9 ט Iaoloa’e ami’ty hatò o mpirèkeo, vaho anare’e amo sata’eo ty tretram-po.
10 י Songa fiferenaiñañe
naho figahiñañe o lala’ Iehovào,
amo mpiambeñe i fañina’ey
naho o taro’eo.
11 כ Amy tahina’oy, ry Iehovà,
apoho o hakeokoo, fa bey.
12 ל Ia ty’ ndaty mañeveñe am’Iehovà?
ho toroa’e ty lalan-tsoa ho joboñe’e.
13 מ Hiaiñ’añ’oleñañe ty fiai’e;
handova i taney o tarira’eo
14 נ Avere’ Iehovà o mañeveñe ama’eo;
le ampahafohine’e iareo i fañina’ey.
15 ס Mitolike mb’am’ Iehovà
nainai’e o masokoo,
amy te Ie ro mañakats’ o tombokoo
ami’ty harato.
16 ע Mitoliha amako le iferenaiño, fa mijorìñe naho misotry.
17 צ Miebotse ty haemberan-troko,
afaho amo hasosorakoo.
18 ק Vazohò ty hasotriako
naho ty falovoloiako;
vaho apoho o hakeokoo.
19 ר Vazoho o rafelahikoo, te maro;
heje’ iareo am-palai-mena iraho.
20 ש Ambeno o fiaikoo, hahao,
le ko ado’o ho salareñe,
amy te Ihe ro fipalirako.
21 ת Hañaro ahy o havañonañeo
naho o havantañañeo;
fa mitamà Azo iraho.
22 פ Jebaño t’Israele,
ry Andrianañahare
amo haembera’e iabio