102
Halali’ ty mpisotry,
1 ie andeme’e vaho mandoa toreo aman’Añahare.
Ry Iehovà, janjiño ty halaliko;
le ampomb’ama’o ty toreoko.
2 Ko aeta’o amako ty lahara’o
añ’andron-kaloviloviañe.
atokilaño amako ty ravembia’o;
malisà hanoiñe ahy
ami’ty andro ikanjiako.
3 Mihelañe hoe hatoeñe o androkoo;
miforehetse hoe an-toñak’ ao o taolakoo.
4 Pinaoke hoe ahetse ty troko
vaho miheatse
toe andikofako ty mitozin-kaneñe.
5 Mipitek’ an-taolako ao ty holiko
ty ami’ty volam-piselekaiñako.
6 Hoe tangongo am-patrañe añe iraho,
hoe vorondolon-dratraratra.
7 Mandre an-tsareke iraho;
manahake ty tivoke miereñereñe
an-tampènake ey.
8 Mañinje ahy lomoñandro o rafelahikoo;
mamàtsy ahiko o mpirengevok’amakoo,
9 Fa nihaneko hoe ampemba ty lavenoke,
vaho linaroko firovetse ty finomako,
10 ty ami’ty haviñera’o naho ty fifombo’o,
fa rinambe’o iraho le nahifi’o añe.
11 Manahake ty fipononòran-talinjo
o androkoo;
vaho miheatse hoe boka iraho.
12 Nainai’e eo irehe ry Iehovà,
ty Tahina’o an-tarirats’ an-tariratse.
13 Hiongake irehe hitretre i Tsiône,
fa tsatoke te hisohe’o,
ie tondroke i nifantañañey.
14 No’ o mpitoro’oo o vato’eo; mbore kokoa’ iereo o lembo’eo.
15 Soa te hañeveña’ o fifeheañeo
ty tahina’ Iehovà, naho
ze hene mpanjaka’ ty tane toy ty enge’o;
16 fa nitratrañàhe’ Iehovà ty Tsiône
ie niboak’ amy enge’ey.
17 Nihaoñe’e ty halali’ o poi’eo;
vaho tsy niambohoa’e ty toreo’ iareo
18 Ho patereñe ho a ty tariratse
mandimbe,
soa te handrenge Ià
ondaty mboe tsy nanoeñeo*:
19 Nivazohoe’e boak’an-toe’e masiñe ankaboañ’ añe,
nisary ty tane toy boak’ an-dikerañe
eñe t’Iehovà,
20 hijanjiñe ty fiñeoñeom-pirohy,
hañaha o nafatse havetrakeo
21 soa te ho talilie’ ondaty e Tsiône ao
ty tahina’ Iehovà,
naho ty enge’e e Ierosalaime ao,
22 ie mifanontoñe ondatio,
naho o fifeheañeo hitoroñe Iehovà.
23 Nado’e deme’e iraho añivon-dalañe eo;
nitomore’e o androkoo.
24 Hoe iraho, Ry Andrianañahareko, ehe, ko ampisintahe’o
añivo’ o androkoo iraho; mitakatse ze kila tariratse o tao’oo.
25 Haehae irehe ro nañoreñe ty tane toy,
satam-pità’o o likerañeo.
26 Ho momoke iereo, fa nainai’e eo irehe;
fonga hikoneatse hoe sikiñe hambo’e,
ampilimbeze’o hoe sarimbo
vaho ho vaoe’o iereo.
27 Fe tsy mihotike irehe,
tsy mbia higadoñe o tao’oo.
28 Le lia’e ho eo o anam-pitoro’oo,
le hijadoñe añatrefa’o eo o tiri’eo.
* 102:18 Sab 22:31