23
1 Hoe ty natoi’ Iobe:
2 Mafaitse ty toreoko henaneo,
taña-miletraletra ty amy hatreontreoko.
3 Ehe te napotako ty hahatreavako Aze,
hiheovako mb’am-piambesa’e mb’eo.
4 Halahako aolo’e eo ty amako,
vaho hatsafeko veroke ty vavako.
5 Ho azoko ty entañe havale’e ahy,
vaho ho rendreko ty hitsara’e.
6 Hatreatré’e ami’ty hara’elahin-kaozara’e hao?
Aiy, f’ie ho haoñe’e.
7 Mete hilahatse ama’e ty vañoñe,
hamotsorañe ahy nainai’e
amy Mpizakakoy.
8 Hehe te mionjon-draho, f’ie tsy eo,
midisa-voly, fa tsy isako,
9 ie mitoloñ’an-kavia, tsy treako,
ie mitolike mb’àn-kavana,
tsy rendreko.
10 Fe arofoana’e ty lala fombàko,
ie fa nitsoeha’e le hiboake hoe volamena.
11 Nahafitinoñe i lia’ey ty tomboko,
nifaharako i lala’ey vaho tsy nitsile.
12 Tsy nisitahako o nafèm-pivimbi’eo;
nahajako o tsaram-palie’eo
mandikoatse ty anjara rimako.
13 F’ie tsy roe tsy telo,
ia ty hampitolik’ aze?
anoe’e iaby ze satrin’arofo’e.
14 Ie ro mañeneke o atolots’ ahikoo:
maro ty fanoe’e hoe Izay.
15 Aa le hirevendreven-draho
añ’atrefa’e eo;
izaho mitsakore, le añeveñako.
16 Ampianifan’ Añahare ty troko,
ampangebahebae’ i El-Sadai,
17 Toe tsy naitoañ’ añatrefa’ i ieñey iraho,
naho nisaroña’e an-tareheko i fimoromoroñañey.