16
1 Le hoe ty natoi’ Iobe:
2 Fa maro ty entañe tsinanoko hoe Izay,
songa mpañohò mahamonjetse.
3 Tsy higadom-bao o reha-kafoakeo?
ke inoñe ty manigik’azo hanoiñe?
4 Mete ho nivolambolañe manahake
anahareo iraho,
naho nifandimbe toetse o tron-tikañeo,
mete ho nanoitoim-bolañe ama’ areo,
vaho nikofikofihako loha.
5 Ho nampahaozare’
ty vavako nahareo,
vaho nampanintsiña’
ty fihetsen-tsoñiko.
6 Fe ndra te mivolan-draho,
tsy mikepake ty hasotriako,
hahamaivañ’ ahy hao te mifoneñe.
7 Fe nimokore’e iraho henaneo,
fa nahabangý o mpiamako iabio irehe,
8 Nampiforejeje ahiko irehe, valolombelo amako izay;
Mionjoñe amako ato ty faifoifoko,
ie oniñe an-tareheko.
9 Nirimita’ ty haviñera’e, mitan-kabò amako, nialia’e vazañe; nabohiri’ i Rafelahikoy amako o fihaino’eo.
10 Nampibolobea-palie amako,
tinakapi’ iareo amañ’inje ty fifiko,
le nihimpok’ amako.
11 Toe nasesen’Añahare
amo raty tserekeo iraho,
mbore navokovoko’e am-pità’
o tsy vokatseo.
12 Nierañeran-draho,
fe nampivaletrahe’e.
Ginore’e am-bozoko vaho hinotohoto’e,
mbore najado’e ho fanolarañe.
13 Miarikoboñe ahy o mpitàm-pale’eo, tseratserahe’e, abenta’e tsy aman-tretre
o tsapa-voakoo,
vaho adoandoa’e
an-tane eo o aferokoo.
14 Boroboñake atovom-boroboñake
ty niboroboñaha’e ahy;
hoe fanalohaly t’ie mañoridañe.
15 Nitrebehako gony ty holiko,
vaho napoko an-deboke ao ty tsifako.
16 Nampandofiry
ty tareheko o tañikoo,
an-koli-masoko eo
ty talinjon-kavilasy;
17 ndra te tsy aman-tsenge hery
o tañakoo,
mbore malio o halalikoo.
18 O ry tane; ko lembefa’o ty lioko,
le ko mea’o fitofàñe o toreokoo.
19 Ie amy zao hehe te an-dikerañe ao
i valolombelokoy, ambone ao i Mpañalañalakoy.
20 Mikizak’ahy o rañekoo,
i Andrianañahare
ty fitsopaha’ o masokoo.
21 Ehe t’ie nimpañalañalañe añivo’ ondatio naho i Andrianañahare,
manahake ty ana’ondaty aman-drañe’e.
22 Aa ie añe ty taoñe tsy ampeampe,
le hionjomb’an-dalañe
tsy impolian-draho.