22
1 Le hoe ty natoi’ i Elifaze nte-Temane:
2 Mahasoa an’Andrianañahare hao t’indaty?
mahafitoloñ’aze hao t’ie bey moko?
3 Mahafale i El-Sadai hao
t’ie vantañe?
aman-tambe’e hao te
fonire’o tsy aman-kila o sata’oo?
4 Ty fañeveña’o ama’e hao
ty añendaha’e azo hizaka’e?
5 Tsy mitoabotse hao o tahi’oo?
Tsi-vatse o hakeo’oo!
6 Nangala’o tsoake ami’ty tsy
vente’e i rahalahi’oy,
vaho hinoli’o hiboridañe.
7 Tsy nanjotsoa’o rano ty taliñiereñe hinoma’e,
vaho nitana’o amy salikoeñey
ty mahakama.
8 Tompo’ ty tane toy ty fanalolahy;
vaho mpioneñe ao ty aman-kasy.
9 Nampolie’o hara’e o vantotseo,
vaho navitso’o ty taña’ o bode-raeo.
10 Toly t’ie arikoboñem-pandrike, naho itsoborean-ka’endrahañe;
11 an-kamoromoroñañe tsy hahaisaha’o,
vaho mandipots’azo ty rano bey.
12 Tsy andindin-dikerañe ao hao
t’i Andrianañahare?
Isaho ka ty haabo’ o vasiañeo,
t’ie an-tiotiots’ eñe.
13 Hoe irehe: Ino ty arofoanan’ Añahare? hahafiranga
o ieñe milodolodoo hao ty fizakà’e?
14 Mañibok’ aze o rahoñe mikopokeo
tsy hahavazohoa’e,
vaho an-kivoho’ i likerañey ty fidraidraita’e.
15 Horihe’o hao i lalañe haehae
nilià’ ondaty tsereheñeoy?
16 O sinintoñe aolo’ ty andro’eo;
ie sinaon-drano-vohitse o faha’eo,
17 ie nanao ty hoe aman’ Añahare:
Ihankaño zahay; naho,
Ino ty mete hanoa’ i El-Sadai?
18 Mbe natsafe’e hasoa avao
ty anjomba’e.
Fe lavits’ ahy ty famerea’ o tsivokatseo.
19 Oni’ o vañoñeo Izay, le fale,
iankahafa’ o malioo añ’ inje,
20 [ami’ty hoe]:
Toe naitoeñe o malaiñe anaio,
niforototoe’ ty afo
o vara’ iareoo.
21 Aa le mifampilongoa ama’e,
hanintsiña’o, hitotsaha’ ty soa.
22 Ehe, rambeso am-palie’e
ty Hake,
vaho ahajao añ’arofo’o ao
o tsara’eo.
23 Mimpolia amy El-Sadai
le ho vaoen-drehe,
ampisitaho lavitse
i kiboho’oy ty tsy to.
24 Ahajao an-debok’ ao ty vara,
ty volamena’ i Ofire
amo vato an-torahañeo.
25 Le i El-Sadai ty ho vara’o,
ie ty volafoty ki’e ama’o,
26 vaho hifalea’o t’i El-Sadai,
le hampiandrae’o aman’ Añahare
ty lahara’o.
27 Hihalaly ama’e irehe, le hijanjiña’e,
ie havaha’o o nifantà’oo.
28 Hisafiry irehe, le ho tafetetse vaho hireandreañe
amo lala’oo ty hazavàñe.
29 Naho eo ty areke,
le hanoa’o ty hoe: tsiringèvotse!
ty mirè-batañe ro haha.
30 Havotso’e hao ty tsy malio tahiñe,
hañaha azo ty faliom-pità’o.